Margir rembast í fitutapi mánuð eftir mánuð , ár eftir ár , eins og rjúpan á staurnum án þess að uppskera eins og til er sáð . En það getur verið vegna þess að fókusinn er á rangt æfingaform . Þeir keyra púlsinn upp í rjáfur hoppandi frá einni æfingu til annarrar til að svitna eins og grís á teini í veikri von um að skilja lýsið af líkamanum eftir í svitapolli . Margir leggja hinsvegar minna púður í gamaldags járnhífingar því þær brenna ekki eins mörgum hitaeiningum og hopp og skopp . Skrokkurinn nýtir hitaeiningar úr matnum þínum í bensín til að hamast í sölum ræktar . Og það er vissulega rétt að þú brennir ekki eins mörgum hitaeiningum við að gera nokkur sett af bekkpressu , hnébeygjum og réttstöðu rétt á meðan þú ert að hamast . En munurinn er að eftir lyftingar er líkaminn á yfirsnúningi við að nýta hitaeiningar sem koma inn . Vöðvar eru eins og Friðþjófur frændi í fermingarveislunni sem étur gestgjafana út á gaddinn með átta ferðum á veisluborðið . Vöðvar eru svo frekir á orku að þeir eru eins og kjarnorkuofn í einn til tvo sólarhringa eftir þunga lyftingaæfingu að nýta eld og brennistein í að verða sterkari og senda skilaboð til líkamans um að þurfa að byggja vöðva til að höndla hlassið á næstu æfingu . Með því að rífa í járnið keyrirðu þannig grunnbrennsluna upp í hæstu hæðir sem þýðir að þú spænir upp líkamsfitu sem eldivið á meðan þeir sitja á bossanum yfir Netflix á kvöldin . Sérstaklega þegar klukkubúðir eru á hverju horni er mikilvægt að vera með hraða grunnbrennslu . Er ekki skemmtilegra að vera með átómatíska fitubrennslu í staðinn fyrir að þurfa að brenna fitunni handvirkt með endalausum froskahoppum ? Lyftingar viðhalda líka heilbrigðum hormónabúskap með að keyra upp testósterónið . Nýttu orkuna í að byggja upp og viðhalda vöðvamassa með 3 - 4 lyftingadögum í viku til að passa uppá að grunnbrennslan verði ekki miður sín . Prófaðu að taka gott preworkout með Beta Alanine til að kreista út nokkrar auka endurtekningar . Taktu síðan 1 - 2 þolæfingar á hárri ákefð á móti . Gætir jafnvel prófað rauðrófuduft fyrir þolæfingar til að auka þol og úthald . Þarna ertu með skothelt plan fyrir áhrifaríkt fitutap . Hverjum finnst ekki gaman að rífa í járn og borða nóg og mikið ? Það er mun skemmtilegra en að slefa eins og rolla á girðingastaur í horuðum snæðingum og þolæfingum marga daga í viku . Styrktarþjálfun er leikbreytirStyrktarþjálfun er lífsbjörgStyrktarþjálfun er valdefling